SL Uradni list Evropske unije L 265/4

IZVEDBENA UREDBA KOMISIJE (EU) 2015/1821

z dne 9. oktobra 2015

o spremembi Izvedbene uredbe Sveta (EU) št. 1106/2013 o uvedbi dokončne protidampinške dajatve in dokončnem pobiranju začasne dajatve, uvedene na uvoz nekaterih žic iz nerjavnega jekla s poreklom iz Indije, in o spremembi Izvedbene uredbe Sveta (EU) št. 861/2013 o uvedbi dokončne izravnalne dajatve in dokončnem pobiranju začasne dajatve, uvedene na uvoz nekaterih žic iz nerjavnega jekla s poreklom iz Indije

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (1) („osnovna uredba“),

ob upoštevanju Izvedbene uredbe Sveta (EU) št. 1106/2013 z dne 5. novembra 2013 o uvedbi dokončne protidampinške dajatve in dokončnem pobiranju začasne dajatve, uvedene na uvoz nekaterih žic iz nerjavnega jekla s poreklom iz Indije (2), in zlasti člena 2 Izvedbene uredbe,

ob upoštevanju naslednjega:

A. VELJAVNI UKREPI

(1) Svet je z Izvedbeno uredbo (EU) št. 1106/2013 uvedel dokončno protidampinško dajatev na uvoz v Unijo žice iz nerjavnega jekla, ki vsebuje: — 2,5 mas. % ali več niklja, razen žice, ki vsebuje 28 mas. % ali več, vendar ne več kot 31 mas. % niklja in 20 mas. % ali več, vendar ne več kot 22 mas. % kroma, — manj kot 2,5 mas. % niklja, razen žice, ki vsebuje 13 mas. % ali več, vendar ne več kot 25 mas. % kroma in 3,5 mas. % ali več, vendar ne več kot 6 mas. % aluminija, trenutno uvrščene pod oznaki KN 7223 00 19 in 7223 00 99 ter s poreklom iz Indije („zadevni izdelek“).

(2) V preiskavi, ki je privedla do uvedbe dokončne protidampinške dajatve, je sodelovalo veliko proizvajalcev izvoznikov iz Indije. Zato je Evropska komisija („Komisija“) izbrala vzorec indijskih proizvajalcev izvoznikov, ki jih je preiskala.

(3) Svet je uvedel individualne stopnje dajatve na uvoz zadevnega izdelka v razponu od 0 % do 12,5 % za vzorčene družbe in tehtano povprečno dajatev v višini 5 % za sodelujoče nevzorčene družbe. Seznam sodelujočih proizvajalcev izvoznikov, ki niso bili vključeni v vzorec, je v Prilogi k Izvedbeni uredbi (EU) št. 1106/2013. Navedena priloga je bila spremenjena z Izvedbeno uredbo Komisije (EU) 2015/1019 (3).

(4) Svet je prav tako uvedel dajatev na ravni države v višini 12,5 % za vse druge družbe, ki se niso javile ali niso sodelovale v preiskavi.

(5) Člen 2 Izvedbene uredbe (EU) št. 1106/2013 določa, da če kateri koli novi proizvajalec izvoznik iz Indije Komisiji predloži dovolj dokazov, da: (a) v obdobju, na katerem temeljijo ukrepi, in sicer med 1. aprilom 2011 in 31. marcem 2012 („obdobje prvotne preiskave“), v Unijo ni izvažal zadevnega izdelka, (b) ni povezan z nobenim izvoznikom ali proizvajalcem, za katerega veljajo protidampinški ukrepi, uvedeni z navedeno uredbo, ter (c) je zadevni izdelek dejansko izvažal v Unijo po koncu obdobja prvotne preiskave ali je prevzel nepreklicno pogodbeno obveznost, da bo po koncu obdobja prvotne preiskave v Unijo izvozil precejšnjo količino zadevnega izdelka, se člen 1(2) navedene uredbe lahko spremeni tako, da se novemu proizvajalcu izvozniku odobri stopnja dajatve, ki se uporablja za sodelujoče družbe, ki niso bile vključene v vzorec, in sicer tehtana povprečna dajatev v višini 5 %.

B. ZAHTEVEK NOVEGA PROIZVAJALCA IZVOZNIKA

(6) Indijska družba Amar Precision Wire Products Pvt., Ltd. („vložnik“ ali „Amar“), je zahtevala, da se ji odobri stopnja dajatve, ki se uporablja za sodelujoče družbe, ki niso bile vključene v vzorec („obravnava novega proizvajalca izvoznika“ ali „ONPI“).

(7) Za ugotovitev, ali vložnik izpolnjuje merila za odobritev ONPI iz člena 2 Izvedbene uredbe (EU) št. 1106/2013, je bila izvedena preiskava.

(8) Vložniku je bil poslan vprašalnik, s katerim je bil pozvan, naj predloži dokaze, da izpolnjuje vsa zgoraj navedena merila iz člena 2 Izvedbene uredbe (EU) št. 1106/2013.

(9) Komisija je zbrala in preverila vse informacije, za katere je menila, da so potrebne za ugotovitev, ali vložnik izpolnjuje tri merila za odobritev ONPI. Preveritveni obisk je bil izveden v prostorih družbe: — Amar Precision Wire Products Pvt., Ltd., v Satari.

(10) Vložnik je predložil zadostne dokaze za to, da izpolnjuje tri merila iz člena 2 Izvedbene uredbe (EU) št. 1106/2013. Vložnik je dejansko dokazal, da: (i) v obdobju prvotne preiskave zadevnega izdelka ni izvažal v Unijo z izjemo ene vzorčne transakcije, ki je podrobneje opisana v uvodni izjavi 11; (ii) ni povezan z nobenim izvoznikom ali proizvajalcem iz Indije, za katerega veljajo protidampinški ukrepi, uvedeni z Izvedbeno uredbo (EU) št. 1106/2013, ter (iii) je zadevni izdelek dejansko začel izvažati v Unijo junija 2014, prav tako pa ga zavezuje nadaljnja pogodbena obveznost, da nadaljuje izvoz, zato se mu v skladu s členom 2 Izvedbene uredbe (EU) št. 1106/2013 lahko odobri stopnja dajatve, ki se uporablja za sodelujoče družbe, ki niso bile vključene v vzorec, tj. 5 %, in bi ga bilo treba dodati na seznam sodelujočih indijskih proizvajalcev izvoznikov, ki niso bili vključeni v vzorec.

(11) Vložnik je v svojem odgovoru na vprašalnik za odobritev „ONPI“ navedel, da je v obdobju prvotne preiskave dejansko izvažal v Unijo, vendar je pri tem šlo le za eno vzorčno transakcijo z majhno količino izdelka in vrednostjo manj kot 500 EUR, ki je bila opravljena prek letalske pošiljke. Dokumenti, preverjeni na kraju samem (vključno s korespondenco, ki je vodila do navedene pošiljke, in nadaljnjo korespondenco), so potrdili, da je bila transakcija vzorčne narave. Zato se sklene, da navedena transakcija ni razlog za zavrnitev zahtevka vložnika za odobritev ONPI.

(12) Komisija je vložnika in industrijo Unije obvestila o navedenih ugotovitvah in jima dala možnost, da predložita pripombe. Prejela ni nobenih pripomb.

(13) Vložniku je treba dodeliti novo dodatno oznako TARIC (integrirana tarifa Evropske unije) (B121). Zgolj iz razlogov tehnične integracije v TARIC bi morala ta uredba spremeniti Izvedbeno uredbo Sveta (EU) št. 861/2013 (4), tako da bi se vložniku dodelila ista dodatna oznaka TARIC (B121).

(14) Ta uredba je v skladu z mnenjem odbora, ustanovljenega s členom 15(1) Uredbe (ES) št. 1225/2009 –

SPREJELA NASLEDNJO UREDBO:

Člen 1

Na seznam indijskih proizvajalcev izvoznikov v Prilogi k Izvedbeni uredbi (EU) št. 1106/2013 se doda naslednja družba:

Ime družbe Mesto Dodatna oznaka TARIC „Amar Precision Wire Products Pvt., Ltd. Satara, Maharashtra B121“

Člen 2

Preglednica iz člena 1(2) Izvedbene uredbe (EU) št. 861/2013 se nadomesti z naslednjo:

„Družba Dajatev (v %) Dodatna oznaka TARIC Raajratna Metal Industries, Ahmedabad, Gujarat 3,7 B775 Venus Wire Industries Pvt. Ltd, Mumbai, Maharashtra 3,0 B776 Precision Metals, Mumbai, Maharashtra 3,0 B777 Hindustan Inox Ltd., Mumbai, Maharashtra 3,0 B778 Sieves Manufacturer India Pvt. Ltd., Mumbai, Maharashtra 3,0 B779 Viraj Profiles Vpl. Ltd., Thane, Maharashtra 0,0 B780 KEI Industries Limited, New Delhi 0,0 B925 Superon Schweisstechnik India Ltd, Gurgaon, Haryana 3,7 B997 Amar Precision Wire Products Pvt., Ltd, Satara, Maharashtra 3,7 B121 Družbe s seznama v Prilogi 3,4 glej Prilogo Vse druge družbe 3,7 B999“

Člen 3

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 9. oktobra 2015 Za Komisijo Predsednik Jean-Claude JUNCKER

(1) UL L 343, 22.12.2009, str. 51.

(2) UL L 298, 8.11.2013, str. 1.

(3) Izvedbena uredba Komisije (EU) 2015/1019 z dne 29. junija 2015 o spremembi Izvedbene uredbe Sveta (EU) št. 1106/2013 o uvedbi dokončne protidampinške dajatve in dokončnem pobiranju začasne dajatve, uvedene na uvoz nekaterih žic iz nerjavnega jekla s poreklom iz Indije, spremembi Izvedbene uredbe Sveta (EU) št. 861/2013 o uvedbi dokončne izravnalne dajatve in dokončnem pobiranju začasne dajatve, uvedene na uvoz nekaterih žic iz nerjavnega jekla s poreklom iz Indije, in razveljavitvi Izvedbene uredbe Komisije (EU) 2015/49 (UL L 163, 30.6.2015, str. 18).

(4) Izvedbena uredba Sveta (EU) št. 861/2013 z dne 2. septembra 2013 o uvedbi dokončne izravnalne dajatve in dokončnem pobiranju začasne dajatve, uvedene na uvoz nekaterih žic iz nerjavnega jekla s poreklom iz Indije (UL L 240, 7.9.2013, str. 1).